
E L Ő T E R J E S Z T É S

Sülysáp Város Önkormányzata Képviselő-testületének
2016. december 15-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2016. (XII.15.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2016. december 7.


Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2016. november 17-ei ülése óta nem volt olyan képviselő-testületi döntés, melynek a végrehajtási határideje lejárt.
II. Tájékoztató az előző ülés óta történt fontosabb eseményekről
Szilárdhulladék kezelés: Az európai unió hivatalos lapjában (és internetes oldalán) megjelent a sülysápi hulladékkezelési közbeszerzési hirdetmény.
Iskolák működtetésének átvétele: A november 14-ei, sülysápi egyeztetést követően a KLIK által kért, minden adatszolgáltatást teljesítettünk. A KLIK felé közvetített álláspontunkat, miszerint a TÁVÜSZ Kft., a továbbiakban szerződéses keretek között látná el az iskolák műkötetésének feladatát, részben átgondoltuk, ugyanis ezzel a megoldással a munkabérekre is 27 % áfa rakódik, ami a KLIK számára nem túl kedvező. A KLIK korábban észrevételt tett a karbantartói-gondnoki munkakörben foglalkoztatottak „magas” bérére is. Az előzőek miatt a megállapodás tervezetet úgy készítettük elő, hogy a takarító személyzetet átadjuk, azonban a gondnoki teendőket ellátó munkavállalók a TÁVÜSZ Kft-nél maradnának. Ez a megoldás a KLIK számára a korábban említett áfa miatt lett volna kedvező.

A KLIK később azonban azt jelezte, hogy nehézséget okoz számunkra a munkatörvénykönyvének hatálya alá tartozó munkavállalók átvétele, ezért a 27 %-os áfa ellenére sem zárják ki azt a megoldást, hogy a továbbiakban is a TÁVÜSZ végezze a műkötetést, amelynek költségét továbbszámlázza a KLIK felé. A döntés meghozatalához a KLIK kérésére elkészítettük a 2017. évi költségkalkulációnkat arra az esetre, ha továbbra is a TÁVÜSZ működteti az intézményeket. Jelenleg (december 7-én) még nem tudni pontosan, hogy a KLIK végül melyik verzió mellett dönt.

Csatorna házi bekötések: A teljes Tápióvidéket tekintve a bekötési arány 74 %-os, Sülysápon 78 % jelenleg. 
Tájékoztatásul: A legrosszabb mutatóval rendelkező település az 53 %-on álló Káva, míg legnagyobb bekötési arány 91 %-os mutatóval rendelkező Nagykáta. A sülysápi adatok: A Vizíközmű társulatnál nyilvántartott ingatlanok száma, az önkormányzati ingatlanokon kívül, 3019. 2016 tavaszáig elkészült bekötések száma 1965, az ezt követően elkészült bekötések száma 397, azaz összesen 2362 db.
Sportcsarnok: November utolsó hetében megszületett a sülysápi sportcsarnok jogerős építési engedélye és közben elkészült a kiviteli tervek alapján készült tételes költségvetési is. Ezek birtokában december 3-án sikeresen beadtuk a pályázathoz kapcsolódó hiánypótlást a Magyar Kézilabda Szövetséghez. Pályázatunk összköltségét kiegészítettük a műszaki ellenőrzés, valamint a telek megvásárlásának költségével, ami nagyságrendileg bruttó 100 millióval emelte az összköltséget. 

Iskola utcai útépítés: November 23-án az egyszerűsített beszerzési eljárásban a KM Építő Kft megkezdte az Iskola utcában a munkálatokat és várhatóan a kitűzött határidőt (2016. december 16.) tartva el is készül a munkával. 

Vasút utcai járdaépítés: A legkedvezőbb ajánlatot a Folyamat Kft. adta, akik szintén november második felében kezdték el a munkát. A járdaépítés esetében is a december 16-ai műszaki átadás-átvétel a cél, ami az előrehaladási ütemet tekintve tartható lesz.

Térségi szilárdhulladék kezelés: 2016. november 28-án, Cegléden tartott tájékoztatót NHKV Zrt. elnök-vezérigazgatója arról, hogy a Duna-Tisza Közi térségben a szilárdhulladék kezelési rendszer fejlesztése indokolt lenne, melyhez pályázati forrásokat lehetne rendelni, ehhez azonban a térség mintegy 100 településének együttműködése és társulásuk megalakulása szükséges. A Duna-Tisza Közi Nagytérségi Kommunális Szilárdhulladék Gazdálkodási Rendszer konzorciumi ügyeinek ismeretében, nem szívesen vennének részt a települések egy újabb társulásban, ahol vélhetően hasonló gondokkal kell majd szembenézni, mint korábban az 50 települést felölelő rendszer esetén, ám mégis úgy látszik, hogy érdemes volna résztvenni ebben a társulásban azért, hogy a hulladékkezelés színvonala egyre inkább közelítsen az európai unió felé tett vállalásban foglaltakra (csökkenteni kell az egy lerakóra jutó hulladék mennyiségét, és növelni kell az újrahasznosítás arányát, megoldást kell találni a jelenleg kezeletlen hulladékfajták sorsára, mint például sütőzsiradék, akkumulátorok stb.). Ebben az együttműködésben való részvétel Sülysáp számára megfelelő lobbitevékenység és szakmai indoklás esetén, egy hulladék udvar létesítésével is járhat, amelynek sem a létesítési, sem az üzemetetési költsége nem városunkat terhelné, ugyanakkor helyben nyújtana megoldást a korábbiakban felsorolt problémákra. A társulási megállapodás végleges szövegét nem kizárt, hogy még a testületi ülés előtt megkapjuk, ebben az eset a T. Képviselő-testület elé terjesztjük.
Sülysáp, 2016. december 7.


Horinka László s.k.

